**ՀԻՄՆԱՎՈՐՈՒՄ**

**«ԳՆՄԱՆ ԸՆԹԱՑԱԿԱՐԳԵՐԻ ԿԱԶՄԱԿԵՐՊՄԱՆ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**1. Անհրաժեշտությունը**

«Գնման ընթացակարգերի կազմակերպման մասին» ՀՀ կառավարության որոշման նախագծի անհրաժեշտությունը կայանում է այն հանգամանքով, որ կենդանաբանական այգու կենդանինների պատշաճ սննդակարգ ապահովելու համար անհրաժեշտություն է առաջացել «Երևանի կենդանաբանական այգի» ՀՈԱԿ-ի կարիքների համար ձեռքբերել մսեղիք։

**2. Ընթացիկ իրավիճակը և խնդիրները**

«Երևանի կենդանաբանական այգի» ՀՈԱԿ-ի կարիքների համար 36,800 կգ (1կգ նախահաշվային արժեքը՝ 1,900 ՀՀ դրամ) մսի ձեռքբերման նպատակով 2021 թվականի դեկտեմբերի 03-ին կազմակերպվել է ԵՔԿԱ-ԳՀԱՊՁԲ-22/01 ծածկագրով գնման ընթացակարգ՝ «Գնումների մասին» օրենքի (այսուհետ՝ Օրենք) 15-րդ հոդվածի 6-րդ մասի 2-րդ ենթակետի հիման վրա: Գների նվազեցման շուրջ միաժամանակյա բանակցությունների արդյունքում 1 կգ մսի համար նվազագույն գին է առաջարկվել 587 (հինգ հարյուր ութսունյոթ) ՀՀ դրամ, ինչից հետո ընթացակարգը բողոքարկվել է: Բողոքը բավարարվել է և կազմակերպվել են գների նվազեցման շուրջ միաժամանակյա նոր բանակցություններ, որի արդյունքում 1 կգ մսի համար մասնակիցը նվազագույն գին է առաջարկվել 326 (երեք հարյուր քսանվեց) ՀՀ դրամ: Ընթացակարգի համաձայն մասնակցին պայմանագիր կնքելու առաջարկ է ներկայացվել, սակայն սահմանված ժամկետում մասնակիցը չի ներկայացրել հաստատված պայմանագիրն ու որակավորման և պայմանագրի ապահովումները: Պայմանագրի կնքման առաջարկ է ներկայացվել երկրորդ տեղ զբաղեցրած մասնակցին՝ 1 կգ մսի համար 1,109 (մեկ հազար հարյուր ինը) ՀՀ դրամ արժեքով: Մասնակիցը պայմանագիրը կնքել է Օրենք 15-րդ հոդվածի 6-րդ մասի 2-րդ ենթակետի հիման վրա, սակայն ֆինանսկան միջոցներ հատկացվելուց հետո՝ սահմանված ժամկետում, մասնակիցը չի ներկայացրել հաստատված համաձայնագիրն ու որակավորման և պայմանագրի ապահովումները: Պայմանագիրը լուծվել է 2022 թվականի ապրիլի 19-ին:

«Երևանի կենդանաբանական այգի» ՀՈԱԿ-ի կարիքների համար 10,000 կգ (1կգ նախահաշվային արժեքը՝ 1,200 ՀՀ դրամ) ձիու մսի ձեռքբերման նպատակով 2022 թվականի հունվարի 24-ին կազմակերպվել է ԵՔԿԱ-ԳՀԱՊՁԲ-22/05 ծածկագրով գնման ընթացակարգ՝ Օրենք 15-րդ հոդվածի 6-րդ մասի 2-րդ ենթակետի հիման վրա: Գների նվազեցման շուրջ միաժամանակյա բանակցությունների արդյունքում 1 կգ մսի համար նվազագույն գին է առաջարկվել 750 (յոթ հարյուր հիսուն) ՀՀ դրամ: Ընթացակարգի համաձայն մասնակցին պայմանագիր կնքելու առաջարկ է ներկայացվել, սակայն սահմանված ժամկետում մասնակիցը չի ներկայացրել հաստատված պայմանագիրն ու որակավորման և պայմանագրի ապահովումները: 2022 թվականի մարտի 03-ին պայմանագրի կնքման առաջարկ է ներկայացվել երկրորդ տեղ զբաղեցրած մասնակցին՝ 1 կգ մսի համար նվազագույն գին է առաջարկվել 780 (յոթ հարյուր ութսուն) ՀՀ դրամ արժեքով: Սահմանված ժամկետում մասնակիցը չի ներկայացրել հաստատված պայմանագիրն ու որակավորման և պայմանագրի ապահովումները: Պայմանագրի նախագիծ է շնորհվել հաջորդ տեղ զբաղեցրած մասնակցին:

Հաշվի առնելով մասնակիցների կողմից ընթացակարգերի տապալման ռիսկը՝ 2022 թվականի մարտի 03-ին «Երևանի կենդանաբանական այգի» ՀՈԱԿ-ի կողմից կազմակերպվել է մսեղիքի ձեռքբերման համար ԵՔԿԱ-ՀՄԱԱՊՁԲ-22/06 ծածկագրով գնման ընթացակարգ՝ բաղկացած 4 չափաբաժնից: 2022 թվականի մարտի 06-ին ընթացակարգը բողոքարկվել է և 2022 թվականի մարտի 19-ի բողոքներ քննող անձի թիվ [ԳԲՔԱ-ԼՕ-2022/26 ծածկագրով ընդունված որոշման համաձայն հայտարարվել է չկայացած:](https://gnumner.am/website/images/original/Chkatarum-%20.pdf)

«Երևանի կենդանաբանական այգի» ՀՈԱԿ-ի կարիքների համար մսեղիքի ձեռքբերման նպատակով 2022 թվականի ապրիլի 08-ին կազմակերպվել է ԵՔԿԱ-ՀՄԱԱՊՁԲ-22/07 ծածկագրով գնման ընթացակարգ, Օրենք 15-րդ հոդվածի 6-րդ մասի 2-րդ ենթակետի հիման վրա՝ բաղկացած 9 չափաբաժնից: Գների նվազեցման շուրջ միաժամանակյա բանակցությունների արդյունքում մասնակիցները այս անգամ ևս ներկայացրել են շուկայականից անհամեմատ ցածր գներ: Կա մտավախություն այս ընթացակարգը նույնպես չկայացած հայտարարելու:

**3. Կարգավորման նպատակը**

Թույլատրել «Երևանի կենդանաբանական այգի» ՀՈԱԿ-ին՝ իր կարիքների համար սննդի ձեռքբերման գործող պայմանագրերի շրջանակներում մատակարարումների բացակայության և պայմանագրերի բացակայության դեքում սննդի ձեռքբերումն իրականացնել Հայաստանի Հանրապետության կառավարության 2017 թվականի մայիսի 4-ի N 526-Ն որոշմամբ հաստատված «Գնումների գործընթացի կազմակերպման» կարգի (այսուհետ՝ Կարգ) 23-րդ կետի 5-րդ ենթակետի «գ» պարբերության համաձայն, չկիրառելով Կարգի 21-րդ կետի 1-ին ենթակետի «դ» պարբերության և 71-րդ կետի 1-ին ենթակետի «ա», «բ», «գ», «դ» պարբերության պահանջները:

**4. Նախագծի մշակման գործընթացում ներգրավված ինստիտուտները և անձիք**

ՀՀ կառավարության որոշման նախագիծը մշակվել է Երևանի քաղաքապետարանի կողմից:

**5. Ակնկալվող արդյունքը**

Ապահովել «Երևանի կենդանաբանական այգի» ՀՈԱԿ-ի կենդանիների պատշաճ սննդակարգը:

**6. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագծի ընդունումը ՀՀ 2022 թվականի պետական բյուջեի տարեկան եկամուտների և ծախսերի փոփոխությունների չի հանգեցնում, ինչպես նաև լրացուցիչ ֆինանսական միջոցների անհրաժեշտություն չի առաջացնում:

**7.** **Ռազմավարական փաստաթղթերի հետ նախագծի կապի մասին**

Նախագիծը չի առնչվում Հայաստանի վերափոխման ռազմավարություն 2050, Հայաստանի Հանրապետության կառավարության 2021-2026թթ. ծրագրի, ոլորտային և/կամ այլ ռազմավարությունների հետ։